Candidatul PSD la funcția de președinte al Consiliului Județean Suceava, deputatul Gheorghe Șoldan, a fost marți după-amiază la Câmpulung Moldovenesc, unde, alături de alți colegi din partid și de candidatul PSD la funcția de primar al orașului, Adrian Posa, s-a întâlnit „cu zeci de localnici” și a împărțit pliante despre programul de dezvoltare a județului.
„L-am avut alături pe Adrian Posa, candidatul nostru pentru funcția de primar al municipiului, un inginer minier cu peste 27 de ani de experiență la Compania Națională a Uraniului. Adrian vrea o schimbare pentru Câmpulung Moldovenesc și are multe proiecte pentru mandatul 2024-2028: modernizarea infrastructurii rutiere, educaționale și sportive, îmbunătățirea serviciilor medicale și publice, precum și susținerea afacerilor locale. M-am bucurat sincer să văd că foarte mulți dintre cei cu care am discutat își doresc o schimbare și au încredere în echipa noastră”, a transmis Gheorghe Șoldan, printr-un comunicat de presă.